
Сом мелуан 660-рэ трагъэкIуэдэнущ
Адыгей. Хамэ къэралхэм кърашу республикэм къашэу щытахэр щIыпIэм щагъэкIымрэ щащIымкIэ зэхъуэкIыным Адыгейм мы гъэм тригъэкIуэдэнущ сом мелуан 660-м нэблагъэ.
Адыгейм и Iэтащхьэм и пресс-IуэхущапIэм къызэритымкIэ, сом мелуан 500-р фе-де-ральнэщ, сом мелуани 158-р республикэ бюджетым къыхэкIащ.
Республикэм и Iэтащхьэ ТхьэкIушынэ Аслъэнджэрий зэрыжиIэмкIэ, хамэ къэрал кърашхэм я пIэм иувэну мэкъумэшхэкIхэм теухуа республикэ программэм мыгувэу нэгъуэщIхэри хагъэхьэнущ. Я мурадщ хадэхэкIхэм, жылапхъэфIхэм елэжьхэм, гъэшыфIэ Iэщ зыгъэхъухэм, нэгъуэщIхэм я Iуэхухэр ягъэкIуэтэфын папщIэ дэIэпыкъуну. «Республикэр хэтынущ ди къэралым къыщыщIагъэкIхэр нэхъыбэ щIыным траухуа федеральнэ программэ псоми», — жиIащ Адыгейм и Iэтащхьэм.
Псей миным щIигъу
Къэрэшей-Шэрджэс. Республикэм щаубыдащ хабзэм ебакъуэу псей миным щIигъу изыупщIыкIар.
Полицейхэм КъШР-м и Инжыдж щIыналъэм щаубыдащ псей жыг миным щIигъу зышэ «КАМАЗ» автомашинэр. Илъэс 26-рэ зи ныбжь шофёрым зиумысыжащ псей ириупщIыкIыну хуит зыщI тхылъ абы зэримыIэмкIэ. Iуэхур зэхагъэкI.
ЗыплъыхьакIуэ мин 40-м поплъэ
Абхъаз. Республикэм Курортхэмрэ туризмэмкIэ и министерствэм щыгъуазэ дызэрищIамкIэ, илъэсыщIэ зыгъэпсэхугъуэ махуэхэм Абхъазыр поплъэ Урысейм и турист мин 40 къахуеблъэгъэну.
Абхъазым курортхэмрэ туризмэмкIэ и министрым и къуэдзэ Ахбэ Астамур зэрыжиIамкIэ, Гагрэ, АфоныщIэ, Сыхъум я хьэщIэщхэм я процент 90-р къащтакIэщ. Абы къызэрыхигъэщамкIэ, 2016 гъэм и щIышылэм уасэхэм захъуэжынукъым, 2015 гъэм зэрыщытам хуэдэнущ. Абхъазым махуи 10-кIэ зыщыбгъэпсэхуфынущ сом мин 15-20 фIэкI темыкIуадэу.
Астамур къызэригъэлъэгъуамкIэ, илъэсыщIэ зыгъэпсэхугъуэ махуэхэм туристхэм папщIэ лэжьэнущ Сыхъум и музейхэмрэ театрхэмрэ, ботаникэ жыг хадэмрэ номинхэм я питомникымрэ, АфоныщIэ щыIэ бгъуэнщIагъ цIэрыIуэр, СССР-м и унафэщIу щытахэм я дачэхэр. Къыхэдгъэщынщи, мы гъэм и бадзэуэгъуэм Абхъазым и унафэщIхэм къызэIуахащ апхуэдэ къэрал дачэу 5.
УЭРДОКЪУЭ Женя.
